open-index/open-wikipedia-markdown huggingface dataset:
Meistertreener

**Meistertreener** on Eestis alates 2013. aastast treeneri kutsetase.

Eesti Kutsekvalifikatsiooniraamistiku alusel on 2013. aastast Eestis kasutusel 8 treeneri kutsetaset; kaks kõrgemat nendest on meistertreener ja eliittreener.  

Meistertreeneri kutsetaseme annab treenerile Eesti Olümpiakomitee koostöös spordialaliiduga moodustatud kutsekomisjon. 

2019. aasta oktoobri seisuga on Eestis treenerite seas 206 meistertreenerit.

Kutsekomisjoni antud kutsetase on valdavalt ajalise kehtivuspiiranguga (nelja-aastase kehtivusajaga). Vähemal määral on neid treenereid, kellele on antud meistertreeneri kutsetase tähtajatu kehtivusajaga (teiste seas Tatjana Jaanson, Anna Levandi, Henn Põlluste, Jaak Salumets, Jaak Uudmäe, Anatoli Šmigun ja Tõnu Truus). 

## Viited

## Välislingid
*Meistertreenerid. spordiregister.ee
*Nõuded treenerikutse taotlemiseks. eevl.ee
Kullassepakunst

**Kullassepakunst** on tarbekunsti haru, mis tegeleb väärismetallide kulla, hõbeda ja plaatina ning nende sulamite kunstilise töötlemisega ning nende kujundamisega eheteks, ilu- ning tarbeesemeteks.

Mõni allikas käsitleb kullassepakunsti ja juveliirikunsti sünonüümsetena.

Eesti kullassepakunst kujunes välja keskajal saksa eeskujudel ning sai hiljem, barokkstiili perioodil, kui Eesti oli Rootsi kuningriigi provints, ka Rootsi-poolseid mõjutusi. 15.–18. sajandil oli see tarbekunstiala Eestis nii kunstiliselt kui tehniliselt euroopalikul tasemel.

## Vaata ka
* metallehistöö

## Viited
Valamine

**Valamine** ehk **valu** on üks vanimaid skulptuuri- ja metallehistöötehnikaid, mis võimaldab luua mitu identset koopiat. Valamist kasutatakse esemete valmistamiseks ka keraamikas.

## Tehnoloogia
Valamisprotsessis kasutatakse aja jooksul kõvastuvaid materjale (kips, vaha, pronks, betoon, mitmesugused plastid jne). Protsessi esimese etapina võetakse mudelilt õõnesmahuline negatiivvorm. Pärast isoleeriva ainega seestpoolt määrimist valatakse vorm kõvastuvat ainet täis. Valatud ese vabastatakse pärast kõvastumist vormidest.

## Ajaloost
Vaske hakati valama arvatavasti 4. aastatuhandel eKr Lähis-Idas. Pronksi, vase, värviliste metallide ja sulamite valamise tehnoloogia jõudis Euroopasse oletatavasti 3.–2. aastatuhandel eKr.

## Vaata ka
* Kaduva vaha meetod

## Viited
Glüptoteek

**Glüptoteek** (kreeka keeles γλυπτός *glyptós* 'välja lõigatud' ja θήκη *thḗkē* 'mahuti', 'kast') on kivilõikes kunstiteoste (gemmide) ja skulptuuride kogu. Alates 19. sajandist, kui Baieri hertsog Ludwig I laskis 1816.–1830. aastatel ehitada Müncheni antiikskulptuuride muuseumi nimega Glyptothek, käibib nimetus ka kivilõike- ja skulptuurikogu hoidmise ruumi kohta. Peale Müncheni muuseumi kannavad glüptoteegi nime ka Kopenhaagenis asuv kunstimuuseum Ny Carlsberg Glyptotek, Ateenas asuv Rahvuslik Glüptoteek (Εθνική Γλυπτοθήκη) ja Zagrebi Gliptoteka Hrvatske akademije znanosti i umjetnosti (Horvaatia kunstiakadeemia glüptoteek)

## Vaata ka
* pinakoteek
* lapidaarium

## Viited
Adnan Menderes

**Adnan Menderes** (1899 Koçarlı – 17. september 1960 İmralı saar) oli Türgi poliitik. Ta oli aastatel 1950–1960 Türgi peaminister. Ta kukutati 27. mail 1960 sõjaväelise riigipöörde tulemusel.

Ta on hariduse poolest jurist, ta on lõpetanud Ankara Ülikooli juures oleva õigusteaduse kooli.
Mait Mölder

**Mait Mölder** (sündinud 14. oktoobril 1976 Võrumaal) on eesti luterlik vaimulik. Ta töötab Rõuge Maarja koguduse õpetajana.

## Haridustee
Mölder lõpetas aastal 1995 Räpina Keskkooli. Keskkooli ajal huvitus ta psühholoogiast, tutvus esoteerilise kirjandusega ja uuris budismi kohta.

Keskkooli lõpetamise järel asus Mölder õppima Tartu Teoloogia Akadeemias, ent jätkas hiljem õpinguid EELK Usuteaduse Instituudis. Aastal 2007 lõpetas ta Usuteaduste Instituudi bakalaureuseõppe. Tema lõputöö teema oli "Vaimuliku ja ilmaliku matusetalituse võrdlus Võrumaal". Lõputöös kirjeldas Mölder Nõukogude ajal vaimuliku matusetalituse kõrvaletõrjumiseks sisseviidud ilmalikku matusetalitust.

5. juunil 2004 ordineeriti Mölder diakoniks. Aastatel 2006–2007 oli ta pastoraalseminaris Pindi koguduses.  6. märtsil 2007 sooritas ta EELK konsistooriumis kirikuõpetaja eksami ja ordineeriti 5. juunil 2007 preestriks.

## Töö vaimulikuna
Mölder alustas vaimulikuna tegevust Mehikoorma koguduses praktikandina, seejärel oli ta praktikant Räpina koguduses.

Ta oli aastatel 2004–2007 Pindi koguduse diakon ja aastatel 2007–2009 sama koguduse õpetaja.

Aastatel 2008–2009 oli ta Rõuge Maarja koguduse hooldajaõpetaja, seejärel sai temast sama koguduse õpetaja. Lisaks on ta aastast 2008 Roosa Jakobi koguduse hooldajaõpetaja.

Mölder oli aastatel 2009–2017 Kirikukogu liige.

## Ühiskondlik tegevus
Mölder on Kaitseliidu Võrumaa maleva kaplan.

Aprillist 1998 kuni oktoobrini 2012 oli ta Sotsiaaldemokraatliku Erakonna liige.

## Vana-Roosa koguduse skandaal
Vana-Roosa Jakobi koguduse hooldajaõpetajana töötades keeldus Mölder 2009. aasta kevadel andmast sealsamas 2005. aastast praktikandina tegutsenud Malle Kruusmale pastoraalseminari lõpetamiseks vajalikku soovitust. Seepeale saatis kogudus peapiiskopile 200 allkirjaga palvekirja, milles väljendas soovi, et Kruusma ordineeritaks koguduse õpetajaks. Suvel keelas Mölder Kruusmal jumalateenistuste pidamise, kõik vaimulikud talitused ja kõrvaldas ta koguduse tööst.

Kruusma ise, aga ka Kanepi koguduse õpetaja Margit Lail ning Risti koguduse õpetaja ja Kruusma kursusekaaslane Usuteaduse Instituudi päevilt Annika Laats leidsid, et toimunu põhjuseks oli see, et Kruusma on naine. Nii Mölder kui ka EELK konsistoorium eitasid neid süüdistusi, juhtides tähelepanu asjaolule, et EELK on korduvalt naisvaimulikke ordineerinud. Võrumaa praost Urmas Nagel arvas, et erimeelsuste eskaleerumise põhjuseks oli Kruusma konfliktsus, ent Võru koguduse õpetaja Andres Mäevere leidis, et Vana-Roosa koguduses on püütud erimeelsusi lahendada jõupositsioonilt ja väljendas valmisolekut Kruusmale praktikakohta pakkuda, et too saaks oma pastoraalseminari õpingud lõpetada.

## Isiklikku
Mait Möldril on üks poeg.

## Viited

## Välislingid
*Persoon: Rõuge kirikuõpetaja Mait Mölder Rõuge TV YouTube'i kanalil, 24. mai 2011
Krimi keel

**Krimi keel** on Sierra Leones räägitav keel, mis kuulub Atlandi keelkonda.

Krimi keel on kriitiliselt ohustatud, 2006. aasta andmetel rääkis seda alla 100 inimese.

## Viited

## Välislinigd
*https://glottolog.org/resource/languoid/id/krim1238
*http://endangeredlanguages.com/lang/365
Avariipoi

**Avariipoi** (inglise keeles *emergency position-indicating radiobeacon*, lühend *EPIRB*) on liikuva side raadiosaatja, mis on ette nähtud otsimis- ja päästetööde võimaldamiseks.

Avariipoid on laevadel kaasaveetavad hädaolukorra raadiosaatjad. Laeva uppumisel raadiomajakas aktiveerub ja edastab raadiosignaali, mille võtab vastu otsingu- ja päästesatelliit (*search and rescue satellite*, lühend SARSAT), et laeva leida. Avariipoid edastavad raadiosignaali rahvusvahelisel SARSAT-i sagedusel 406 MHz, mõned avariipoid edastavad ka väikese võimsusega hoiatussignaali sagedusel 121,5 MHz. 

## Vaata ka

*Cospas-Sarsat
Sada ja Seened

**Sada ja Seened** on Eesti kahemehe ansambel, mille asutasid 2005. aastal Aivo Sadam ja Tanel Bergmann. Peamiselt esitab ansambel rütmikaid kavereid tuntud hittidest, aga ka omaloomingut. Aastal 2018 jõudis Sada ja Seened muusikasaate "Rahvabänd" teise hooaja finaali, kus pidi alla vanduma Nedsaja küla bändile. saavutades hooaja kokkuvõttes teise koha. Samal aastal ilmus ansambli esikalbum "Nii kuum".
BALTSO

**BALTSO** (inglise keeles **Baltic Transmission System Operators**) oli organisatsioon, mis asutati 30. märtsil 2006 eesmärgiga edendada ülekandesüsteemide süsteemihaldurite vahelist koostööd ja koordineerida energiasüsteemide paralleelset toimimist Baltimaades: Eestis, Lätis ja Leedus. Ühtlasi tehti koostööd ülekandesüsteemide võrgukoodeksi ja kõrgepinge (330 kV) elektrivõrkude disaini, arendamise ja koordineerimise alal. 

## Liikmed
BALTSO liikmed olid AS Latvenergo Augstsprieguma tīkls Lätist, Põhivõrk Eestist ja Lietuvos energija Leedust.

Kõik kolm Baltimaad olid okupatsiooni ajal IPS/UPS-i liikmed, samasse organisatsiooni kuulusid ka teised Nõukogude liiduvabariigid.

## Eesmärgid
BALTSO eesmärgid loomise ajal olid

* Eesti, Läti ja Leedu elektrienergia süsteemide usaldusväärseks tööks ja ühendamiseks vajalike tingimuste loomine, väljatöötamine ja rakendamine;
* Balti ülekandesüsteemide arendamise valdkonna vahendite hooldus;
* Eesti, Läti ja Leedu elektrienergia turgude kooskõlastatud ja ohutuks toimimiseks vajalike tingimuste loomine, väljatöötamine ja rakendamine;
* ühelt poolt organisatsiooni ja selle liikmete ning teiselt poolt BALTSO-sse mittekuuluvate riikide energiaettevõtete vahelise koostöö edendamine ja rakendamine;
* Balti energiasüsteemi ja elektriturgudega seotud avalike suhete korraldamine;
* suhete loomine, hoidmine ja arendamine teiste oluliste organisatsioonide ja asutustega Baltimaades, Euroopas ja mujal maailmas.

## Organisatsiooni tegevuse lõpp
BALTSO liikmete viimane kokkusaamine toimus Vilniuses 2009. aasta 1. juunil. „Ehkki iga lõpp on millegi uue algus, ei muutu Baltimaade eesmärgid,” märkis ENTSO-E juhatuse liige Lietuvos Energija AB tegevjuht Darius Masionis ürituse avakõnes. „BALTSO asutati selleks, et edendada Leedu, Läti ja Eesti kõrgepingeoperaatorite koostööd ja saavutada ühiseid eesmärke. Meie liitumine ENTSO-E-ga ainult tugevdab meid kogu Baltikumi energiajulgeoleku tagamisel ja tagab elektrivarustuse usaldusväärsuse,” ütles Darius, lisades veel: „Oluline on ka see, et see organisatsioon toimib platvormina ühtsete üleeuroopaliste kõrgepingevõrkude reeglite loomisel, pikaajaliste võrgu arengukavade ja tulevaste Euroopa kõrgepingevõrkude operaatorite ühise tööstrateegia koostamisel.”

1. juulil 2009 BALTSO likvideeriti ning kõik operatiivülesanded anti üle ENTSO-E-le.

## Viited
Jaan Mikk

**Jaan Mikk** (sündinud 19. detsembril 1939) on eesti haridusteadlane, Tartu Ülikooli emeriitprofessor.

Ta lõpetas 1964. aastal Tartu Riikliku Ülikooli füüsika-matemaatikateaduskonna füüsika erialal ning astus 1967. aastal pedagoogikakateedris aspirantuuri, mille lõpetas 1970 pedagoogika teaduste kandidaadi kraadiga, teemaks õppeteksti mõistetavus. 1983. aastal sai NSV Liidu Pedagoogikateaduste Akadeemia üldpedagoogika instituudi juures pedagoogikadoktori kraadi samateemalise väitekirjaga.

Aastatel 1970–2005 töötas Tartu Ülikoolis sotsiaal- ja haridusteaduskonnas, sai 1983. aastal professoriks ja 2005. aastal emeriitprofessoriks.
## Tunnustus

* 1999 Tartu Ülikooli medal
* 2005 Tartu Ülikooli suur medal

* 2019 Tartu Ülikooli aumärk

## Viited

## Välislingid
* Jaan Mikk ETIS-es
* Lihtsa eesti keele reeglid (vaadatud 12.02.2021)
Satori

**Satori** (jaapani keeles 悟り, tuletatud verbist *satoru*,  'mõistma', 'aru saama') on kesksemaid *[[zen]]’*i mõisteid, mis tähistab mõistmise, teadvuse avanemise, virgumise kogemust. Sellele lähedane mõiste on *[[kenshō]]*, mis võib tähendada vaid lühiajalist selguse kogemust. 

*Satorile* lähedane hiinakeelne mõiste on 悟 *[[wu (religioon)|wu]]*.

*Satori* kogemus on sageli ootamatu ja iseeneslik, kuid enamasti eelneb sellele lühema- või pikemaajaline harjutamine. Jaapani zen-budismi rinzai koolkonnas rõhutatakse äkilist virgumist läbi *satori* või *kensho*, sōtō koolkonnas aga peetakse oluliseks pikaajalist praktikat, et jõuda lõpliku ja täieliku virgumiseni. 

*Satori* ei ole lõplik seisund, vaid pigem mingi harjutusetapi vahetulemus, mille kogemust peab edasise harjutamisega süvendama; ühtlasi on see ka õpilase edasijõudmise taseme märk. Sellepärast räägitakse eri taseme *satori*test.
Kurese Pakamäe linnusasula

**Kurese Pakamägi** on muinasaegne kindlustatud asula Pärnu maakonnas Lääneranna vallas Kuresel.

## Kirjeldus

Muistne kindlustus asub Pakamäe nimelisel Biohermsel paekõvikul. 22 m läbimõõduga õue ümbritseb kolmest küljest ligemale 5 m laiune ja 0,8 kuni 0,9 m kõrgune, raudkividest ja mullast vall. Idapoolset külge, kus vall puudub, kaitses järsk looduslik nõlv.

## Arheoloogilised kaevamised

Arheoloogilistel kaevamistel, mille viis läbi Mati Mandel 2015. aasta juulis, sai selgemaks, et tegemist oli tugevamalt kindlustatud asulaga, mis kuulus tõenäoliselt ainult ühele majapidamisele. On ka tõenäoline, et kindlustatud asula võis kuuluda ülikule või lihtsalt rikkale perekonnale. Esialgse dateeringu järgi elati kindlustatud asulas keskmisel pronksiajal.

## Viited

## Kirjandus
* Mati Mandel. Arheoloogia Läänemaa radadel. Eesti ajaloomuuseum. Tallinn 2011

## Välislingid
*
STS-91

**STS-91** oli NASA Space Shuttle'i programmi missioon ja viimane süstikumissioon, mis külastas Miri kosmosejaama.

Missioon kestis 2. juunist 12. juunini 1998 ja selle sooritas kosmosesüstik Discovery.

## Meeskond

## Viited
Apex Legends

**"Apex Legends"** on Respawn Entertainmenti välja töötatud ja ajakirja Electronic Arts avaldatud tasuta lahingumäng. See anti välja Microsofti Windowsi, PlayStation 4 ja Xbox One jaoks 4. veebruaril 2019, ilma mingi turunduskampaaniata.

Mängus "Apex Legends" on ühendatud mitmesuguste videomängude elemente, sealhulgas Respawni enda "Titanfalli" sarja, lahing-*royale*-mängud, klassipõhised laskurid ja arenevate narratiividega mängijad. Igas voorus sõidab umbes 60 mängijat kolmest meeskonnast saarele, kus üks mängija saab kontrollida, kus nende meeskond maandub. Seejärel peavad meeskonnad teiste mängijate vastu võitlemiseks relvi ja varustust otsima. Selle aja jooksul vähendatakse mänguala järk-järgult, kuni järele jääb ainult üks meeskond, kes mängu võidab.

Mängu hakati välja töötama 2016. aasta lõpus ja 2017. aasta alguses, ehkki projekt jäi saladuseks kuni selle käivitamiseni. Mängu ilmumine 2019. aastal tuli üllatusena.

"Apex Legends" sai positiivseid ülevaateid kriitikutelt, kes kiitsid selle mängulusti, progressioonisüsteemi ja erinevate žanrite elementide ühtesulamist. Mõni pidas seda eelmisel aastal tohutu populaarsuse saavutanud sarnase mängu "Fortnite Battle Royale" vääriliseks konkurendiks. Esimese nädala lõpuks ületas mäng rohkem kui 25 miljonit mängijat ja esimese kuu jooksul 50 miljonit mängijat.
Sodwana laht

**Sodwana laht** (inglise *Sodwana Bay*, afrikaani *Sodwanabaai*) on laht India ookeani ääres KwaZulu-Natali provintsis Lõuna-Aafrika Vabariigis.

Laht asub Maputalandi merekaitsealal ja piirneb rannikul iSimangaliso märgalapargiga.

Sodwana lahe riffides on registreeritud üle 1200 liigi.
Suure elurikkuse tõttu on Sodwana laht Lõuna-Aafrika Vabariigi populaarseim snorgeldamis- ja sukeldumiskoht.
Lahes muudavad ujumise ohtlikuks rannikul elutsevad haid.

Sodwana lahest Mosambiigi piirini on linnulennult 80 kilomeetrit.
FIDE auliige

**FIDE auliige** (inglise keeles *FIDE Honorary Member*) on Rahvusvahelise Maleföderatsiooni (FIDE) antav tunnustus (auliige). 

Esimene auliige nimetati 1928. aastal.

2019. aasta oktoobri seisuga on auliikmeks saanud 95 maletegelast, sealhulgas kaks eksmaailmameistrit (Max Euwe ja Nona Gaphrindašvili). Endistest FIDE presidentidest on auliikmeks valimise pälvinud vaid Max Euwe ja Friðrik Ólafsson.  

## FIDE auliikmeid
*1936 – Dawid Przepiórka
*1938 – Machgielis Euwe 
*1939 – Augusto de Muro
*1978 – Boriss Rodionov
*1981 – Arpad Elo
*1986 – Vitali Sevastjanov
*1989 – Eero Helme, Sándor Szerényi
*1990 – Nona Gaphrindašvili, Nikolai Krogius
*1996 – Miguel Najdorf
*1998 – Elisabeta Polihroniade
*2002 – Lajos Portisch
*2006 – Andrzej Filipowicz
*2008 – Eduard Dubov
*2013 – Geurt Gijssen
*2014 – Viktor Korchnoi, Friðrik Ólafsson
*2016 – Milunka Lazarević
*2018 – Boris Kutin
*2020 – Maia Tšiburdanidze, Juri Averbahh, Boriss Spasski
*2021 – Andrei Filatov
*2022 – Vlastimil Hort

## Välislingid
*Honorary Members. ratings.fide.com
*Honorary Members. fide.com
Elisabeta Polihroniade

**Elisabeta Polihroniade** (neiupõlvenimega **Elisabeta Ionescu**; 24. aprill 1935 Bukarest – 23. jaanuar 2016) oli rumeenia maletaja ja malekohtunik, naiste suurmeister (1982), rahvusvaheline arbiiter (1986).

Polihroniade on seitsmekordne Rumeenia naiste malemeister (1966, 1970–1972, 1975–1977). 

Ta mängis naiste maailmameistrivõistlustel. 1961. aastal Vrnjačka Banjas pretendentide turniiril (17 osavõtjat) sai ta 10. koha. Kolmel korral esines ta tsoonidevahelistel turniiridel: 1971. aastal Ohridis (18 osavõtjat) jagas 7.–8. kohta, 1973. aastal Menorcas (20 osavõtjat) jagas 10.–11. kohta ja 1979. aastal Rio de Janeiros (17 osavõtjat) sai ta 5. kohta.

Polihroniade mängis Rumeenia  naiskonna koosseisus 10 naiste maleolümpial (1966–1974, 1978–1988). Ta võitis koos naiskonnaga neli hõbemedalit (1966, 1972, 1974, 1982) ja kaks pronksmedalit (1984, 1986). 1976. aastal Haifas toimunud maleolümpiat Rumeenia poliitilistel põhjustel boikoteeris.

Ta sai FIDE-lt 1960. aastal naiste rahvusvahelise meistri ja 1982. aastal naiste suurmeistri nimetuse. Ta tegutses ka malekohtunikuna. Sai FIDE-lt 1986. aastal rahvusvahelise arbiitri nimetuse.

## Tunnustus
*1998 – FIDE auliige

## Välislingid
*
*In memoriam Elisabeta Polihroniades. arbiters.fide.com, 26. jaanuar 2016
Thamaz Gelašvili

**Thamaz Gelašvili** (gruusia keeles თამაზ გელაშვილი; sündinud 8. aprillil 1978) on gruusia maletaja, rahvusvaheline suurmeister (1999). 

Gelašvili sai suurmeistriks 21-aastaselt 1999. aastal. 2000. aastal tuli ta Gruusia malemeistriks. Ta võitis kahel korral Ateenas Akropolise rahvusvahelise turniiri (1997, 2006).

Ta on Gruusia võistkonna koosseisus mänginud kolmel maleolümpial (2000, 2002, 2006).

## Välislingid
*
*Thamaz Gelašvili FIDE andmebaasis
Paweł Czarnota

**Paweł Czarnota** (sündinud 14. mail 1988 Olkuszis) on poola maletaja, rahvusvaheline suurmeister (2006). 

Czarnota tuli 2005. aastal Herceg Novis Euroopa noortemeistriks U18-vanuseastmes. Suurmeistriks sai ta 18-aastaselt 2006. aastal. Kaks aastat varem oli ta saanud FIDE-lt rahvusvahelise meistri nimetuse. Ta tuli 2006. aastal Poola meistrivõistlustel kuuendaks ja sai Kuşadasıs toimunud Euroopa meistrivõistlustel 18. koha. Samal aastal arvati ta Poola võistkonna koosseisu esinemaks maleolümpial Torinos.

Czarnota lõpetas 2013. aastal Sileesia Ülikooli Katowices õigusteaduse magistri kraadiga.

## Välislingid
*
*Paweł Czarnota FIDE andmebaasis
Emilio Córdova

**Emilio Arturo Córdova Daza** (sündinud 8. juulil 1991 Limas) on Peruu maletaja, rahvusvaheline suurmeister (2008). 

Córdova  sai suurmeistriks 17-aastaselt 2008. aastal. Kolm aastat varem oli ta FIDE-lt saanud rahvusvahelise meistri nimetuse. Ta on 2005. aasta Peruu malemeister. 2016. aastal tuli ta San Salvadoris Ameerika maailmajao malemeistriks. 

Córdova on pääsenud kahel korral mängima maailma karikaturniirile: 2017. aastal Thbilisis ja 2019. aastal Hantõ-Mansiiskis, kuid kummalgi korral ta avaringist edasi ei saanud.

Ta on mänginud Peruu võistkonna koosseisus kuuel maleolümpial (2004, 2006, 2010, 2014–2018).

## Välislingid
*
*Emilio Córdova FIDE andmebaasis
Aryan Chopra

**Aryan Chopra** (sündinud 10. detsembril 2001 New Delhis) on India maletaja, rahvusvaheline suurmeister (2017). 

Chopra sai suurmeistriks 15-aastaselt märtsis 2017 (nõutud 3. normi täitmisel oli ta 14 aastat ja 7 kuud vana). Kaks aastat varem (2015) oli ta FIDE-lt saanud rahvusvahelise meistri nimetuse. 

Juunis 2019 mängis ta Aasia meistrivõistlustel Hebeis Xingtais, kus jäi võitjast Lê Quang Liêmist maha 2 punkti (kogus 5 punkti 9 voorust). Selle tulemusega jagas Chopra 20.–30. kohta.

## Viited

## Välislingid
*
*Aryan Chopra FIDE andmebaasis
Ferenc Berkes

**Ferenc Berkes** (sündinud 8. augustil 1985 Bajas) on ungari maletaja, rahvusvaheline suurmeister (2002). 

Berkes sai suurmeistriks 17-aastaselt 2002. aastal. Aasta varem oli ta saanud FIDE-lt rahvusvahelise meistri nimetuse. 2002. aastal tuli ta Irákleios noorte maailmameistriks U18-vanuseastmes. 2005. aastal İstanbulis võitis ta juunioride maailmameistrivõistlustel hõbemedali. 

Ta on 8-kordne Ungari malemeister (2004, 2007, 2010, 2012–2014, 2016, 2018). 2011. aastal pääses ta Hantõ-Mansiiskis peetud maailma karikaturniirile, kus ta võitis avaringis Sandro Marecot, kuid teises ringis kaotas Zahhar Jefõmenkole.

2019. aastal tuli Berkes Euroopa meistrivõistlustel viiendaks ja pääses 2019. aastal maailma karikaturniirile, kus aga avaringist edasi ei saanud.

Ta on mänginud Ungari võistkonna koosseisus kuuel maleolümpial sealhulgas 2006. aastal (võistkondlik viies koht) ja 2010. aastal (võistkondlik neljas koht).

## Välislingid
*
*Ferenc Berkes FIDE andmebaasis
SN 1054

**SN 1054** oli supernoova, mida esmakordselt vaadeldi 4. juulil 1054 ning oli nähtav umbes kaks aastat.

Supernoovat kirjeldasid Hiina, Jaapani ja Iraagi astronoomid.

Supernoova jäänus, mis koosneb plahvatusest üle jäänud ainest, on tänapäeval tuntud kui Krabi udukogu. Krabi udukogu on üsna hele, mistõttu on see amatöörastronoomide jaoks lihtsasti leitav. 1758. aastal otsis Prantsuse astronoom Charles Messier Halley komeeti ning pidas Krabi udukogu ekslikult komeediks, kuna polnud selle olemasolust teadlik. See motiveeris Messieri koostama Messier' kataloogi.

## Viited
Michael Basman

**Michael John Basman** (16. märts 1946 London – 26. oktoober 2022) oli armeenia juurtega inglise maletaja ja maleliteraat, rahvusvaheline meister (1980). 

Basman jagas 1966/1967 aastavahetusel peetud Hastingsi rahvusvahelisel turniiril 3.–5. kohta. Ta mängis Inglismaa võistkonna koosseisus 1968. aastal Luganos peetud maleolümpial. 1973. aastal jagas ta Briti meistrivõistlustel 1.–2. kohta, kuid kaotus järelmatšis jättis ta teiseks.

## Teosed
*Michael Basman (1982). "Play the St. George Defence". Pergamon chess openings. ISBN 0-08-029718-8.
*Michael Basman (1987). "Chess Openings". Crowood. ISBN 0-946284-74-1.
*Michael Basman (1989). "The Killer Grob". Pergamon chess openings. ISBN 0-08-037131-0.
*Michael Basman (1990). "Batsford Chess Course". Batsford. ISBN 0020303777.
*Michael Basman (1992). "A Batsford Second Chess Course". Batsford. ISBN 0-71-3464755.
*Michael Basman (1993). "The New St. George". Cadogan Books. ISBN 1857440196.
*Michael Basman (2000). "Super.Activ: Chess". HodderChildren's Books. ISBN 0340791624.
*Michael Basman (2006). "Chess for Kids". DK Children. ISBN 0-75-6618-07X.

## Välislingid
*
*Michael Basman FIDE andmebaasis
François Fargère

**François Fargère** (sündinud 1. septembril 1985 Saint-Rémys) on prantsuse maletaja, rahvusvaheline suurmeister (2009). 

Fargère tuli 1999. aastal Prantsusmaa noortemeistriks U14-vanuseastmes. Ta sai 2009. aastal FIDE-lt rahvusvahelise meistri nimetuse. Suurmeistriks sai ta 24-aastaselt samal aastal. 

2010. aastal võitis ta Dierenis Hollandi lahtised meistrivõistlused. 

Fargère mängis 2010. aastal Prantsusmaa võistkonna koosseisus Mitropa karikavõistlustel.
 
## Välislingid
*
*François Fargère FIDE andmebaasis
Kohtusüsteem Mandri-Euroopalikus õigussüsteemis

**Mandri-Euroopa õigussüsteem** (ingl *Continental European legal culture*) on õigussüsteem (seadusõigus), mille kesksel kohal on seadused ja õigusaktid ning õigus on riigi loodud.

Maailmas on kasutusel viis õigussüsteemi: Mandri-Euroopa õigussüsteem (tsiviilõiguse süsteem), üldine õigus, usuõigus, tavaõigus ja pluralism. Iga riik on süsteemi enda vajaduste järgi mugandanud. 

## Mandri-Euroopa õigussüsteem
Hoolimata erinevustest Lääne- ja Ida-Euroopa riikide õigussüsteemides ühendab neid palju sarnaseid jooni. Need võimaldavad kuuluda ühte Euroopa mandriosa õigusperekonda, mis jaguneb neljaks peamiseks õigusrühmaks; saksa, rooma, slaavi ja põhjamaade õiguseks.

Saksa õigust kasutavad näiteks Saksamaa, Austria, Horvaatia, Šveits, Kreeka, Portugal, Türgi, Jaapan, Lõuna-Korea ja Hiina Rahvavabariik. Põhjamaade õigust kasutavad Taani, Norra, Rootsi, Soome ja Island.

Mandrieuroopalik õigussüsteem tugineb pikale kohtueelsele uurimisele, mille käigus kogutakse suurem osa tõenditest. Kohtunik kaasatakse otseselt juhtumi materjalide uurimisse. Sellist tava iseloomustavad karmid ennetusmeetmed, st kahtlustatavad peetakse kohtueelselt kinni või vahistatakse. Tihtipeale hoitakse kahtlusaluseid kaua eeluurimisvanglates, seega on kohtueelne uurimine pikk protsess. Mandrieuroopaliku õigussüsteemi korral on kohtuotsuseid õigem nimetada väärtusotsusteks, mitte pretsedentideks. Mida kõrgemas kohtus on otsus tehtud, seda väärtuslikum see on.

## Üldine kohtusüsteem Euroopa Liidus
Euroopa Liidu liikmesriikide kohtusüsteemid on mitmekesised ja kajastavad erinevusi riikide kohtumõistmistavas. Euroopa Õiguskohus kasutab tsiviilõigust, mis põhineb lepingutel, millele lisatakse kohtupraktika tähtsus.

Enamikus liikmesriikides on eri kohtuharud, kuid üldiselt esineb kolme liiki kohtuid: üldkohtud, eri- ja/või põhiseaduskohtud. Üldkohtud arutavad enamjaolt tsiviilasju ehk kodanike ja/või ettevõtete vahelisi vaidlusi ja/või kriminaalasju. Seejuures on paljud liikmesriigid loonud kohtud eri küsimuste jaoks, näiteks haldusasjade arutamiseks.

Paljudel liikmesriikidel on kohtud, mis tagavad põhiseaduse järgimise. Põhiseadusliku kohtu peamine ülesanne on jälgida, kas kasutatav õigusakt on kooskõlas põhiseadusega. Peale kohtute hõlmab paljude ELi liikmesriikide kohtusüsteem ka muid kohtuasutusi ja institutsioone, kes on avaliku võimu kandjad: prokurörid, riiklikud kaitsjad, notarid ja kohtutäiturid.

## Kohtusse pöördumine Euroopa Liidu liikmesriigis
Esialgu on mõistlik selgeks teha, milline kohus on pädev isiku probleemi arutama. Kui pöörduda valesse kohtusse, võib kohtuasi pikaks venida. Võib ka juhtuda, et seda ei võeta isegi menetlusse, sest kohtualluvus pole õige. Euroopa Liidu liikmesriikides on väga erinevad kohtualluvuseeskirjad, mille alusel tehakse kindlaks pädevuse jagunemine riigis asuvate kohtute vahel.

Rahvusvahelise või piiriülese kohtuasja puhul peab kindlaks tegema pädeva liikmesriigi ja kohtu. Asja menetlemine teises riigis on keeruline ja vajab lisakulutusi. Lisakulutusteks asja menetlevas riigis on näiteks dokumentide tõlkimine, menetlevasse riiki reisimine ja seal advokaadi palkamine.

## Viited
Ville Skinnari

**Ville Tapio Skinnari** (sündinud 21. veebruaril 1974 Lahtis) on Soome poliitik ja endine jäähokimängija; ta on Soome Sotsiaaldemokraatliku Partei liige. Ta on aastast 2015 Eduskunna liige Ta oli 6. juunist 2019 kuni 20. juunini 2023 Soome väliskaubandus- ja arenguminister.

## Sport

## Poliitika
Ta valiti aastal 2012 Lahti linnavolikogu liikmeks Soome Sotsiaaldemokraatliku Partei nimekirjas. 2015. aasta Soome parlamendivalimistel sai ta Eduskunna liikmeks. 2019. aasta Soome parlamendivalimistel valiti ta tagasi Eduskunna liikmeks. 6. juunist 2019 on ta Soome väliskaubandus- ja arenguminister (Antti Rinne valitsuses ja alates 10. detsembrist 2019 Sanna Marini valitsuses).

## Isiklikku
Ta on abielus ja tal on kolm last. Usu poolest on ta luterlane. Tema isa Jouko Skinnari oli Paavo Lipponeni esimeses valitsuses Soome sotsiaal- ja tervishoiu minister.

## Välislingid
* Ville Skinnari Eduskunna kodulehel
Pink Floyd – The Wall

**"Pink Floyd – The Wall"** on Suurbritannia ansambli Pink Floyd albumi "The Wall" (1979) põhjal 1982. aastal valminud ühiskonnakriitiline  muusikafilm, mis kasutab nii lavastatud, dokumentaalseid kui ka animeeritud kaadreid.

## Viited

## Välislingid
* Bret Urick. A Complete Analysis of ''Pink Floyd – The Wall''
* Original screenplay by Roger Waters
Juhuvalikuga katse

**Juhuvalikuga katse** (inglise *randomized experiment*) on teaduseksperiment, mille osalised on valitud juhuslikult.

## Välislingid
*"eerima-tegusõna asendusi: skannima, juhuvalima ja edastama" Universitas Tartuensis, november 2019, nr 10
Leonti (Kretšetov)

**Leonti** (kodanikunimega **Leonid Kuzmitš Kretšetov**; 1912 Jekaterinburg – 9. detsember 1996) oli Vene vanausu vaimulik, Permi piiskop aastail 1977–1988 ja uuesti enne surma 1996.

Kuni pensionile jäämiseni 1972. aastal oli ta tööline, seejärel preester Vankovo külas Permi oblastis. 7. juulil 1977 pühitseti ta Permi piiskopiks. Lahkus 1988. aastal vastuolu tõttu kiriku juhtkonnaga, pühitses 1991 ametisse kaks gruusia vanausu piiskoppi, kuid kahetses ja ennistati ametisse veebruaris 1996.
Euroopa noorte meistrivõistlused males

**Euroopa noorte meistrivõistlused males** (inglise keeles *European Youth Chess Championship*) on kuni 18-aastaste noormaletajate Euroopa meistrivõistluste turniir males. Võitjast saab Euroopa noortemeister.

EM-e peetakse Euroopa Maleliidu (ECU) egiidi all alates 1991. aastast. Esialgu selgitati Euroopa noortemeistreid neljas vanuseastmes (U10, U12, U14 ja U16). 1994. aastast lisandus U18- ja 2007. aastast U8-vanuseaste.

Mängitakse Šveitsi süsteemis. 

## Euroopa noortemeistreid lahtises kategoorias
Lahtises kategoorias on Euroopa noortemeistriks tulnud ja hiljem suurmeistriteks tõusnud teiste seas Étienne Bacrot (U10, U12), Mateusz Bartel (U18), Paweł Czarnota (U18), Jan-Krzysztof Duda (U14), Jorden Van Foreest (U14), Nils Grandelius (U18), Qədir Hüseynov (U10), Sergei Karjakin (U10), Peter Leko (U12, U14), Cemil Can Ali Marandi (U10, U12, U14, U16, U18), Şəhriyar Məmmədyarov (U18), Arkadij Naiditsch (U10), Jan Nepomnjaštši (U10, U12), Ruslan Ponomarjov (U18), Teymur Rəcəbov (U10, U18), Sanan Sjugirov (U12, U14), Ivan Šarić (U18), Siarhiej Žyhalka (U14, U18) ja Radosław Wojtaszek (U18). 

## Euroopa noortemeistreid neidude kategoorias

Neidude seas on Euroopa noortemeistriks tulnud ja hiljem naiste suurmeistriteks tõusnud teiste seas Meri Arabidze (U10, U12, U14), Viktorija Čmilytė (U10), Nana Dzagnidze (U10, U12), Lela Džavahhišvili (U14), Aleksandra Gorjatškina (U14, U18), Valentina Gunina (U12, U16), Günay Məmmədzadə (U8, U14), Türkan Məmmədyarova (U14), Nadežda Kossintseva (U10, U12, U18), Tatjana Kossintseva (U10), Aleksandra Kostenjuk (U10, U12), Katerõna Lagno (U14), Anna Muzõtšuk (U10, U12, U14), Marija Muzõtšuk (U10), Natalja Pogonina (U16, U18), Regina Pokorná (U10), Dana Reizniece (U18), Nurgyul Salimova (U8), Marie Sebag (U12, U14, U16), Antoaneta Stefanova (U14), Natalja Žukova (U14, U16) ja Kübra Öztürk (U16). 

## Eesti maletajad noorte EM-il
Lahtises kategoorias sai Aleksandr Volodin U16-vanuseastmes 7. koha (2006) ja U18-vanuseastmes 11. koha (2008). Kirill Chukavin tuli 2012. aastal U10-vanuseastmes üheksandaks. Ottomar Ladva sai U16-vanuseastmes 6. koha (2013).

Neidude kategoorias tuli Valentina Golubenko 2001. aastal U12-vanuseastmes kuuendaks. Viktoria Baškite sai U16-vanuseastmes 13. koha (2000) ja U18-vanuseastmes 9. koha (2002). Mai Narva tuli 2014. aastal Bathumis Euroopa noortemeistriks neidude U16-vanuseastmes, samas võitis Anastassia Sinitsina vanuseastmes U10 pronksmedali.

## Vaata ka
*Euroopa meistrivõistlused males
*Euroopa juunioride meistrivõistlused males
*Noorte maailmameistrivõistlused males
Sanan Sjugirov

**Sanan Vjatšeslavovitš Sjugirov** (vene keeles Санан Вячеславович Сюгиров; sündinud 31. jaanuaril 1993 Elistas) on kalmõki maletaja, rahvusvaheline suurmeister (2009). 

Sjugirov sai suurmeistriks 16-aastaselt 2009. aastal. Kolm aastat varem oli ta FIDE-lt saanud rahvusvahelise meistri nimetuse. 2010. aastal tuli ta Chotowas juunioride maailmameistrivõistlusel teiseks. 2018. aastal võitis Sjugirov pronksmedali Euroopa meistrivõistlustel.
 
Kiirmales võitis Sjugirov 2011. aastal Varssavis Euroopa meistrivõistlustel hõbemedali. 2012. aastal anti talle Venemaa suurmeistri nimetus.

## Välislingid
*
*Sanan Sjugirov FIDE andmebaasis
Tektiteegi keel

**Tektiteegi keel** ehk **teko keel** on maaja keelkonna kitše-mami (idamaaja) rühma kuuluv keel, mida räägivad tektiteegid Guatemalas Huehuetenango departemangus ja sellega piirneval alal Mehhikos Chiapases.

Tektiteegi keel on ohustatud, seda räägib umbes 5900 inimest.

## Viited

## Välislingid
*https://glottolog.org/resource/languoid/id/tekt1235
*http://endangeredlanguages.com/lang/3496
Jeffery Xiong

**Jeffery Xiong** (sündinud 30. oktoobril 2000 Planos) on ameerika maletaja, rahvusvaheline suurmeister (2015). 

Xiong sai suurmeistriks 15-aastaselt 2015. aastal. Aasta varem oli ta FIDE-lt saanud rahvusvahelise meistri nimetuse. 2016. aastal tuli ta Bhubaneswaris juunioride maailmameistriks ja kvalifitseerus 2017. aastal Thbilisis peetud maailma karikaturniirile (128 osavõtjat, nokautsüsteem). Avaringis sai ta vastaseks Euroopa eksmeistri Aleksandr Motõljovi, kellele kaotas tulemusega ½:1½.

USA meistrivõistlustel tuli Xiong 2016. aastal Saint Louises kuuendaks.

2019. aastal maailma karikaturniiril Hantõ-Mansiiskis sai Xiong turniiritabelis 31. asetuse. Avaringis võitis ta Venemaa eksmeistrit Igor Lõssõid, teises ringis Aasia meistrivõistluste medalisti Amin Tabatabaeid, kolmandas ringis Anish Girit ja kaheksandikfinaalis Jan-Krzysztof Dudat. Veerandfinaalis Xiong kaotas Teymur Rəcəbovile. 

Maleturniiril FIDE Grand Swiss 2019 sai Xiong 30. koha.
 
## Välislingid
*
*Jeffery Xiong FIDE andmebaasis
Marta Litõnska

**Marta Ivanivna Litõnska** (sünninimi **Marta Šul**; ukraina keeles Марта Іванівна Літинська; vene keeles Марта Ивановна Литинская *Marta Ivanovna Litinskaja*; sündinud 25. märtsil 1949 Lvivis) on ukraina maletaja, naiste suurmeister (1976).
 
Litõnska on kahekordne Ukraina naiste malemeister (1977, 1995). NSV Liidu naiste meistrivõistlustel võitis ta kuldmedali (1972) ja viis hõbemedalit (1971, 1973, 1974, 1982, 1985).  

Ta mängis FIDE tsooniturniiridel: 1972. (1. koht), 1978. (2. koht) ja 1985. aastal (1. koht) ning tsoonidevahelistel turniiridel: 1973. (2.–5. koht), 1976. (4.–5. koht), 1979. (4. koht), 1982. (6. koht), 1985. (1 koht) ja 1987. aastal (1. koht).

Litõnska sai FIDE-lt 1972. aastal rahvusvahelise meistri ja 1976. aastal naiste suurmeistri nimetuse.

## Kirimale
Litõnska on mänginud ka kirimalet. Ta kuulus 1., 2. ja 3. naiste kirimaleolümpial olümpiavõitjaks tulnud Nõukogude Liidu naiskonna koosseisu. Litõnska sai ICCF-ilt 1978. aastal kirimale naiste rahvusvahelise meistri nimetuse.

## Tunnustus
*1990 – NSV Liidu teeneline meistersportlane

## Viited

## Välislingid
*
*Marta Litõnska FIDE andmebaasis
Kaimar Karu

**Kaimar Karu** (sündinud 30. juunil 1980) on Eesti ettevõtja, 7. novembrist 2019 kuni 20. aprillini 2020 Eesti väliskaubandus- ja infotehnoloogiaminister.

Tal on teadusmagistrikraad filosoofias Tartu Ülikoolist.

Ta oli alates 2019. aasta septembrist Hariduse Infotehnoloogia Sihtasutuse nõukogu Rahandusministeeriumi nimetatud liige.

Karu on töötanud IT-sektoris eri ametikohtadel üle 20 aasta.

## Väliskaubandus- ja infotehnoloogiaminister
1. novembril 2019 avalikustas EKRE Karu kandidatuuri väliskaubandus- ja infotehnoloogiaministri kohale, asendamaks ametist tagasi astunud Kert Kingot. 2. novembril nimetas president Kersti Kaljulaid ta ametisse. 7. novembril andis ta Riigikogu ees ametivande ja astus sellega ministrina ametisse.

17. aprillil 2020 teatas EKRE, kes koalitsioonilepingu kohaselt vastutas selle valdkonna poliitilise juhtimise eest, et kutsub Karu ametist tagasi. Samal päeval esitas peaminister Jüri Ratas presidendile ministri vabastamise palve. 20. aprillil nimetas president uueks väliskaubandus- ja infotehnoloogiaministriks Raul Siemi.

Ministri väljavahetamist on seostatud nii tema iduettevõtetesse soosiva suhtumisega Eestit tabanud koroonakriisis, mis ei läinud kokku EKRE üldise retoorikaga, kui ka Karu soovimatuses kooskõlastada 2020. aasta algul välismaalaste seaduse muudatusi, milles ta leidis mitmeid probleeme.

Eesti ettevõtjate arvates sai Karu oma tööga hästi hakkama. Tema tegevuse iseloomustamisel on e-Eesti nõukogu liige Linnar Viik öelnud, et "see üle pika aja selline värskem sõõm Eesti digitaalvaldkonna arengusse". 

## Viited

## Välislingid
* 
* Kaimar Karu, "Riigi tarkvaraprojektide õnnestumise võimalikkusest" ERR, 13. september 2019
* Kaimar Karu, Seoses tänase uudisega ... postitus Facebookis, 1. november 2019
* Astrid Kannel, "Kaimar Karu: ma ei ole EKRE kõigi väärtustega nõus" ERR, 1. november 2019
* Anna Põld, "Ministrikandidaat Kaimar Karu: reisimisega probleemi pole" Postimees, 2. november 2019
* "Karu: riigikogu erakondadest suudab EKRE kõige kiiremini oma karva vahetada" ERR, 28. jaanuar 2022
Jakob Vang Glud

**Jakob Vang Glud** (sündinud 6. aprillil 1988) on taani maletaja, rahvusvaheline suurmeister (2014). 

FIDE andis talle 2006. aastal rahvusvahelise meistri nimetuse.  Suurmeistriks sai ta 26-aastaselt 2014. aastal. 

Glud on mänginud Taani võistkonna koosseisus kuuel maleolümpial (2008–2018). 2018. aastal maleolümpial Bathumis mängides esimesel laual kogus ta 7 punkti 9-st.

## Välislingid
*
*Jakob Vang Glud FIDE andmebaasis
Alireza Firouzja

**Alireza Firouzja** (pärsia keeles علیرضا فیروزجا; hääldus [æliːɾezɑː fiːɾuːzˈdʒɑː]; sündinud 18. juunil 2003 Bābolis) on Iraani päritolu Prantsusmaa maletaja, rahvusvaheline suurmeister (2018). 

Malet hakkas ta õppima kaheksa-aastaselt. 2015. aastal tuli Aasia noortemeistriks U12-vanuseastmes. Suurmeistriks sai ta 14-aastaselt 2018. aastal. Kaks aastat varem oli ta FIDE-lt saanud rahvusvahelise meistri nimetuse. 

Ta on kahekordne Iraani malemeister (2016, 2019).

Veebruaris 2018 tuli ta Moskvas Aerofloti rahvusvahelisel turniiril neljandaks. Juunis 2019 Xingtais tuli Firouzja Aasia meistrivõistlustel kuuendaks ja kvalifitseerus 2019. aastal Hantõ-Mansiiskis peetud maailma karikaturniirile. Seal võitis ta teises ringis Daniil Dubovi, kuid kaotas kolmandas ringis Ding Lirenile.

Firouzja on mänginud Iraani koondises kahel maleolümpial (2016, 2018). 

Ta lahkus Iraani maleföderatsioonist 2019. aastal riigi pikaajalise poliitika tõttu Iisraeli mängijatega võistlemise vastu. Firouzja mängis FIDE egiidi all kuni 2021. aasta keskpaigani, mil ta sai Prantsusmaa kodakondsuse ja asus esindama Prantsusmaad, kus ta juba elas. Alates 2023. aasta maist õpib Firouzja Pariisis moedisaini. 

### Pretendentide turniirid
2021. aastal võitis Firouzja Riias peetud FIDE suure Šveitsi turniiri ja kvalifitseerus 2022. aasta tiitlipretendentide turniirile.

Pärast 2021. aasta male maailmameistrivõistluste võitmist ütles Magnus Carlsen: "Kui pretendentide turniiri võidab keegi teine peale Firouzja, on ebatõenäoline, et ma mängin järgmise maailmameistrivõistluste tiitlimatši."

Juunis-juulis 2022 Madridis peetud MM-võistluste pretendentide turniiril jäi Firouzja kuuendaks (võitis Jan Nepomnjaštši).

Aprillis 2024 Torontos peetud pretendentide turniiril jäi Firouzja seitsmendaks (võitis Dommaraju Gukesh).

## Välislingid
*
*Alireza Firouzja FIDE andmebaasis
Villu Tamul

**Villu Tamul** (sündinud 15. juunil 1954 Tartus) on eesti ajaloolane.

## Haridus
Ta lõpetas 1972. aastal Tartu 7. Keskkooli ja 1977. aastal Tartu Riikliku Ülikooli ajalooteaduskonna ajaloolasena. Kaitses 1988. aastal ajalookandidaadi kraadi väitekirjaga "Профессорский институт и международные научные связи Тартуского университета в первой половине XIX века".

Akadeemiliselt on ta Korporatsioon Sakala liige.

## Töökäik
Ta töötas pärast ülikooli lõpetamist Eesti NSV Teaduste Akadeemia Ajaloo Instituudis ja teenis Nõukogude armees sundaega. 

Ta oli aastatel 1980–1997 Tartu Riikliku Ülikooli ajalooteaduskonnas ja Tartu Ülikooli filosoofiateaduskonnas ajaloo õppejõud. Aastast 1997 töötab ta kaitseväe peastaabi pressiosakonnas.

## Looming
Ta on uurinud Tartu Ülikooli ajalugu ja Eesti kultuurilugu, eriti 19. sajandi esimest poolt.
### Kirjutisi
*Villu Tamul, Rein Helme. "Sõjateaduse õpetamisest ülikoolis 1802—1830". 1. osa. TRÜ. Tartu Riiklik Ülikool nr 3, 8. veebruar 1980. Lk 3
*Villu Tamul, Rein Helme. "Sõjateaduse õpetamisest ülikoolis 1802—1830". 2. osa. TRÜ. Tartu Riiklik Ülikool nr 5, 22. veebruar 1980. Lk 3
*"Sõjateadus oli ülikoolis populaarne". Eesti Päevaleht, 28. september 2004

## Isiklikku
Tema ema oli näitleja Elo Tamul.

Tema abikaasa oli Sirje (Asu) Tamul.

Tema elukaaslane oli keemik ja teaduse populariseerija Tiiu Sild.

Tal on poeg Kaarel Tamul.

## Viited

## Välislingid
*Villu Tamuli artiklid. Eesti Artiklite Andmebaas. ''Index Scriptorum Estoniae''
*Villu Tamuli artiklid. Eesti Artiklite Andmebaas. ''Index Scriptorum Estoniae''
Axel Smith

**Axel Smith** (sündinud 27. juunil 1986 Ystadis) on Rootsi maletaja, rahvusvaheline suurmeister (2016). 

Smith tuli 2006. aastal Rootsi juunioride malemeistriks. Ta sai FIDE-lt rahvusvahelise meistri nimetuse 2008. aastal. Suurmeistriks sai Smith 30-aastaselt 2016. aastal. 

2012. aastal võitis ta Falunis Rootsi meistrivõistlustel pronksmedali ja tuli 2013. aastal Køges tuli Põhjamaade malemeistriks. 

Smith on mänginud Rootsi võistkonna koosseisus kahel maleolümpial (2012, 2016).

## Välislingid
*
*Axel Smith FIDE andmebaasis
Jan-Krzysztof Duda

**Jan-Krzysztof Duda** (sündinud 26. aprillil 1998 Krakówis) on poola maletaja, rahvusvaheline suurmeister (2013). 

Duda tuli 2008. aastal Vũng Tàus noorte maailmameistriks U10- ja 2012. aastal Prahas Euroopa noortemeistriks U14-vanuseastmes. Suurmeistriks sai ta 15-aastaselt 2013. aastal. Aasta varem oli ta FIDE-lt saanud rahvusvahelise meistri nimetuse. Ta on 2018. aasta Poola malemeister.

Duda on mänginud Poola võistkonna koosseisus kolmel maleolümpial: 2014. aastal (kolmandal laual), 2016. aastal ( teisel laual) ja 2018. aastal Bathumis, kus Poola tuli neljandaks, mängis esimesel laual.

Duda pääses FIDE presidendi nominatsiooni kaudu mängima augustis-septembris 2013 Tromsøs peetud maailma karikaturniirile, kus kaotas avaringis Vassõl Ivantšukile. 2015. aastal jagas ta Hantõ-Mansiiskis juunioride maailmameistrivõistlustel esikohta (lisamatš jättis ta teiseks). 2017. aastal maailma karikal Thbilisis kaotas ta teises ringis  Ivantšukile. 2019. aastal maailma karikal Hantõ-Mansiiskis mängis ta edukamalt – pääses võiduga kolmandas ringis Dmitri Andreikini üle kaheksandikfinaali, kus aga kaotas Jeffery Xiongile. Tänu kõrgele ELO-reitngule pääses ta 2019. aastal mängima FIDE Grand Prix' sarja, kus juulis Riias toimunud turniiril võitis avaringis Peter Svidlerit, kuid veerandfinaalis kaotas Şəhriyar Məmmədyarovile.

### Pretendentide turniir
Juunis-juulis 2022 Madridis peetud MM-võistluste tiitlipretendentide turniiril jäi Duda seitsmendaks (võitis Jan Nepomnjaštši).

## Välislingid
*
*Jan-Krzysztof Duda FIDE andmebaasis
Ürgbuda

**Ürgbuda** (sanskriti keeles *ādibuddha*; tiibeti keeles *dang po’i sangs rgyas, thog ma’i sangs rgyas*; hiina keeles 阿提佛陀 *atifotuo*; jaapani keeles *ateibutsu*) on hilises mahajaanas ja vadžrajaanas sümbolmõiste, mis tähistab buda alati ja igavesti virgunud aspekti.

Tiibeti budismis peetakse ürgbudaks tavaliselt Samantabhadrat või Vadžradharat, hiina ja jaapani traditsioonis sagedamini Vairotšanat.
Vadžradhara

**Vadžradhara** ehk ***vajradhara*** (sanskriti keeles वज्रधर 'vadžrahoidja'; tiibeti keeles *rdo rje ’chang*) on vadžrajaana mütoloogias buda, kes sümboliseerib kahesuse ületamist ja tõelise virgumise vahetut alust.

Tiibeti budismis peetakse teda ürgbudaks.

Ikonograafias istub tumesinise kehaga Vadžradhara ristijalu kas üksi või koos oma pradžnja Pradžnjāpāramitāga ning hoiab paremas käes vadžrat ja vasemas käes kellukest.

Vadžrajaanas usutakse, et kõrgele tasemele jõudnud joogi võib saada õpetusi ja juhiseid otse Vadžradharalt. Näiteks olevat india mahasiddha Tilopa saanud temalt *[[mahāmudrā ]]*õpetuse.

## Viited
Vallo Toomla

**Vallo Toomla** (sündinud 8. aprillil 1983) on eesti filmirežissöör.

Ta on õppinud Tartu Ülikoolis teoloogiat ning mänginud Tartu Üliõpilasteatris. 

Aastatel 2008–2012 õppis ta filmirežiid Balti Filmi- ja Meediakoolis, ta on Jüri Sillarti õpilane. 

Vallo Toomla esimene tudengifilm "Koolja" (2009) valiti Pimedate Ööde Filmifestivali alafestivali Sleepwalkers programmi ja võitis auhinna Eesti parima lühifilmi eest. Tema tudengifilme on näidatud Eesti Rahvusringhäälingus ning lühifilm "Saatana Vodevill" (2010) linastus ka Eesti kinodes. 

2013. aastal valmis tal filmistuudios Nukufilm animafilm „Limonaadi lugu“. Oma täispika mängufilmidebüüdi tegi filmiga "Teesklejad", mis esilinastus 2016. aastal San Sebastiani rahvusvahelisel filmifestivalil. 2019. aastal valmis tal dokumentaalfilm „Marju Lepajõe. Päevade sõnad“ – portreefilm religiooniloolasest, klassikalisest filoloogist ning tõlkijast, Tartu ülikooli õppejõust Marju Lepajõest.

## Tunnustus

* 2016 Eesti Kultuurkapitali audiovisuaalse kunsti sihtkapitali aastapreemia (aasta mängufilm "Teesklejad", koos Erik Põllumaaga)
* 2019 Eesti Kultuurkapitali audiovisuaalse kunsti sihtkapitali aastapreemia (parim dokumentaalfilm "Marju Lepajõe. Päevade sõnad", koos Kaie-Ene Rääguga)
* 2019 Tartu Kultuurikandja auhind (aasta teose looja – religiooniloolast Marju Lepajõed portreteerinud dokumentaalfilmi „Marju Lepajõe. Päevade sõnad“ eest)
*2020 Eesti Vabariigi kultuuripreemia (dokumentaalfilmi „Marju Lepajõe. Päevade sõnad“ loomine, koos Erik Põllumaa, Mart Kessel-Otsa ja Kaie-Ene Rääguga)
*2021 stipendium "Ela ja sära"
John Kulasalu

**John Kulasalu** (sündinud 14. juunil 1956 Perthis, Lääne-Austraalias) on Austraalia endine ujuja, päritolult eestlane. 

Ta lõpetas 1973. aastal Perthis kolledži. Omandas hiljem õpetaja kutse.

Alustas ujumistreeninguid 8-aastaselt, püstitas 12-aastaselt Lääne-Austraalia ujumisrekordeid ja tuli 1972. aastal Austraalia noortemeistriks. Oli 200 m vabaujumises 1974. aastal Austraalia meister. Tuli Austraalia meistrivõistlustel hõbedale 200 m vabaujumises (1973) ja pronksile 400 m vabaujumises (1973–1974).

Kuulus aastatel 1973–1974 Austraalia koondisse. Sai maailmameistrivõistlustel 1973. aastal (Belgrad, Jugoslaavia) 4 × 200 m vabaujumises Austraalia teatemeeskonnas hõbeda. 

Briti Rahvaste Ühenduse mängudel 1974. aastal (Christchurch, Uus-Meremaa) võitis ta 400 m vabaujumises ja Austraalia teatemeeskonnas ka 4 × 200 m teateujumises kuldmedali.

## Välislingid
*
Vadžrasattva

**Vadžrasattva** (sanskriti keeles *vajrasattva *‘vadžraolend’; tiibeti keeles *rdo rje sems dpa’*) on vadžrajaanas tähtsamaid budasid ja idameid, meele puhtuse ja meeleplekkidest vabanemise sümbol. Mõnikord samastatakse Vadžrasattva Vadžradharaga.

Vadžrasattva kehastab üheaegselt kõiki dhjaanibuddhasid; tema valge värvus sümboliseerib nende värvuste sulamit.

Ikonograafias kujutatakse teda ristijalu istumas, vadžrat hoidev parem käsi südame kohal ja kellukest hoidev vasak käsi süles; sageli on ta koos oma pradžnja Vadžrasattvātmikā (sanskriti keeles *vajrasattvātmikā*) või Ghantāpanīga (*ghaṇṭāpanī*).

Tiibeti budismis on olulisel kohal Vadžrasattva 100-silbiline mantra, mida noviitsid peavad ngöndrot sooritades lausuma 100 000 korda.

## Viited
Grigori Savonenkov

**Grigori Mihhailovitš Savonenkov** (vene keeles Григорий Михайлович Савоненков; 17. märts 1898 Smolenski kubermang – 4. veebruar 1975 Moskva) oli Nõukogude Liidu sõjaväelane (kindralpolkovnik, 1951) ja diplomaat (I klassi erakorraline ja täievoliline saadik).

13. jaanuarist (esitas volitused 17. jaanuaril) 1948 kuni 8. aprillini 1951 oli ta Nõukogude Liidu saadik Soomes.
2019. aasta Pakistani reisirongi tulekahju

**2019. aasta Pakistani reisirongi tulekahju** leidis aset 31. oktoobril 2019, kui Karachist Rawalpindi poole teel olnud Pakistan Railwaysi reisirong süttis põlema. Õnnetuses kaotas elu vähemalt 75 inimest. Põleng võis alguse saada matkapriimusest, mida reegleid rikkudes kasutati rongis toidu valmistamiseks. Tegu on Pakistani ohvriterohkeima rongiõnnetusega pärast 2005. aastal aset leidnud Ghotki rongikokkupõrget, mis nõudis rohkem kui saja inimese elu.

## Õnnetus
Õnnetus leidis aset kohaliku aja järgi kell pool seitse hommikul Tezgami ekspressrongil, mis oli teel Karachist Pawalpindisse. Rong oli põlengu puhkemise ajal Liaquatpuri tehsilis Rahim Yar Khani piirkonnas Pandžabi provintsis. Riigi raudteeminister šeik Rashid Ahmed teatas, et põleng sai alguse kahe kaasaskantava gaasiballooni plahvatustest. Põlengus hävis kolm vagunit.

Gaasipliitide kasutamine Pakistani rongides on küll seadusevastane, kuid tavaline tegevus, kuna võimud vaatavad rikkumistele tihti läbi sõrmede. Alternatiivseks tule tekitajaks peetakse mõnes teates ka riket elektrisüsteemis. Rongis oli kokku 933 inimest, kellest 207 olid kolmes mahapõlenud vagunis.

Sündmuskohale saadeti kümme tuletõrjeautot ja Pakistani jalaväeüksused, mis aitasid kannatanuid päästa. Raskemate vigastustega kannatanud saadeti Bahawalpuri ja Multani linnade haiglatesse. Väiksemate vigastustega pääsenud toimetati Liaquatpuri ja Rahim Yar Khani. Õnnetuskohale saadeti uus rong, mis viis lõksu jäänud reisijad oma sihtkohta Rawalpindisse. Mitmed ellujäänud väitsid, et põlengu tekitas rongi elektrisüsteemi viga, mitte gaasipõleti.

## Kannatanud
Paljud hukkunutest surid, hüpates välja liikuvast rongist, mis väidetavalt sõitis põlevana veel 20 minutit edasi. Põlengus hukkunutest 57 surnukehad said isikutuvastuseks tules liigselt kahjustada. Kokku hukkus vähemalt 75 inimest ja vähemalt 43 sai vigastada, nendest 11 kriitiliselt.

## Juurdlus
Pakistani peaminister Imran Khan andis korralduse algatada põlengu suhtes juurdlus.

## Viited